THE TIMES OF MALTA b’ritratt tal-grupp Malti “Firelight” waqt  l-interpretazzjoni tiegħu l-bieraħ filgħaxija tal-kanzunetta “Coming Home” u li biha rnexxielu jikkwalifika għall-finali ta’ għada tal-Eurovision Song Contest li qiegħed isir fil-belt kapitali Daniża, Copenhagen. “Coming Home” għandha kitba u kompożizzjoni tal-kantant tal-grupp, Richard Edwards. L-istorja ewlenija ta’ The Times hija dwar il-kandidat tal-Partit Laburista għall-elezzjoni tal-Parlament Ewropew, Cyrus Engerer, li ġie kkundannat sentejn ħabs sospiżi għal sentejn mill-Qorti tal-Appell Kriminali, ippreseduta mill-Imħallef Michael Mallia. Huwa nstab ħati li żamm jew xerred materjal pornografiku u li għamel użu ħażin minn kompjuter, kif ukoll instab ħati li kkoppja xi informazzjoni bil-ħsieb li jtellef jew inaqqas il-ġieħ lill-eks-sieħeb tiegħu, Marvic Camilleri. Din is-sentenza hija waħda finali wara li l-Qorti tal-Maġistrati ma kinitx sabet lil Engerer ħati ta’ dawn l-istess akkużi. Fi storja oħra The Times tirrapporta li eluf ta’ immigranti mietu fuq il-baħar, mhux minħabba d-dgħajjes li jużaw, imma għax kaptani ta’ vapuri merkantili jibżgħu jassistuhom minħabba konsegwenzi legali. Dan qalu l-Kaptan Wolf-Peter Rabitz meta kien qed jindirizza seminar organizzat mill-Organizzazzjoni tal-Liġi Marittima u l-Assoċjazzjoni tal-Liġi Marittima Maltija. L-ORIZZONT bl-istorja ewlenija dwar id-diskors tal-Prim Ministru u Mexxej Laburista, Dr Joseph Muscat waqt l-attività politika tal-bieraħ filgħaxija fix-Xewkija, Għawdex. Bit-titlu “Gvern li jwettaq”, Dr Muscat qal li waħda mid-differenzi ewlenin bejn il-gvern tiegħu u dak preċedenti hija li mill-kliem, qed jgħaddi għall-fatti. Qal li xiehda ta’ dan hija l-lista kbira ta’ xogħol li wettaq il-gvern f’sena, fejn wettaq 33% tal-manifest elettorali tiegħu. l-orizzont b’ritratt tal-coaches tat-timijiet li mil-lum se jieħdu sehem fil-fażi finali tal-UEFA ta’ taħt is-17-il sena liema tunament se jsir f’pajjiżna. It-timijiet li se jieħdu sehem huma Malta, Turkija, Olanda, Ingilterra, Skozja, Ġermanja, Żvizzera u l-Portugall. l-orizzont b’referenza għas-suċċess tal-grupp “Fireligħt” li għamilha mal-finalisti tas-Sibt tal-Eurovision. THE MALTA INDEPENDENT b’ritratt tal – kandidat tal-Partit Laburista għall-elezzjoni tal-Parlament Ewropew, Cyrus Engerer u ħdejh it-titlu li nstab ħati li xerred materjal pornografiku. The Malta Independnt tirrapporta li Engerer xorta jista’ jikkontesta l-elezzjoni. The Malta Independent tirrapporta kumment li ta l-Prim Miunistru Dr Joseph Muscat u li fih “ammetta” li l-kritika li saret fuqu li ma ddikkjarax fil-ħin l-assi tiegħu huma “leġittimi”.  L-istess gazzetta tgħid li għad hemm erba’ Membri Parlamentari li għadhom ma ddikkjarawx l-assi tagħhom. IN-NAZZJON b’ritratt tal-Kap tal-Partit Nazzjonalista Simon Busuttil waqt attività soċjali u li f’diskors li għamel qal li b’tim ġdid, il-Partit Nazzjonalista jrid ikun mill-ġdid il-partit tan-nies li b’umiltà u b’onestà jkun it-tarka tal-poplu u jirrappreżenta l-aspirazzjonijiet u l-ħolm taż-żgħażagħ. L-istorja ewlenija hija dwar il-każ ta’ Cyrus Engerer u dan il-ġurnal jgħid li kien ikkundannat sentejn ħabs sospiżi. Storja oħra tgħid li l-Prim Ministru qed jiddefendi u ġġustifika l-fatt ku hu kien wieħed mis-16-il membru tal-gvern li ma ddikkjarawx l-assi tagħhom fiż-żmien stipulat bi ksur tal-kodiċi tal-etika. In-Nazzjon jirrapporta wkoll li skont statistika tal-Uffiċċju Nazzjonali tal-Istatistika, l-NSO, din ikkonfermat li l-qagħad f’Malta kompla jiżdied.